b'\n_START_ARTICLE_\nNeuroleptikai\n_START_PARAGRAPH_\nNeuroleptikai \xe2\x80\x93 psichotropini\xc5\xb3 vaist\xc5\xb3 grup\xc4\x97._NEWLINE_Veikia centrin\xc4\x99 nerv\xc5\xb3 sistem\xc4\x85, silpnina jos reakcij\xc4\x85 \xc4\xaf i\xc5\xa1orinius dirgiklius, slopina psichomotorin\xc4\xaf jaudinim\xc4\x85, \xc5\xa1alina psichin\xc4\x97s veiklos sutrikimus, tokius kaip baim\xc4\x97s jausmas, klied\xc4\x97jimas, haliucinacijos, agresyvumas. Manoma, jog did\xc5\xbeioji dalis neuroleptik\xc5\xb3 laikinai u\xc5\xbeblokuoja smegen\xc5\xb3 kamieno retikulin\xc4\x97s formacijos ir kai kuri\xc5\xb3 hipotaliamo branduoli\xc5\xb3 adrenoreceptorius, taip pat atitinkam\xc5\xb3 smegen\xc5\xb3 strukt\xc5\xabr\xc5\xb3 dopaminerginius receptorius. D\xc4\x97l \xc5\xa1i\xc5\xb3 psichotropini\xc5\xb3 vaist\xc5\xb3 poveikio pakinta noradrenalino ir dopamino biosintez\xc4\x97, j\xc5\xb3 kaupimasis atitinkamose smegen\xc5\xb3 strukt\xc5\xabrose._NEWLINE_Neuroleptikams priklauso fonetiazino (pvz., aminazinas) ir butirofenono (pvz., rezerpinas) dariniai. \xc5\xa0ie vaistai vartojami schizofrenijai ir kitoms psichikos ligoms gydyti._NEWLINE_Vaistus ilgiau vartojant, atsiranda ekstrapiramidini\xc5\xb3 sutrikim\xc5\xb3, pana\xc5\xa1i\xc5\xb3 \xc4\xaf Parkinsono lig\xc4\x85 (pakinta raumen\xc5\xb3 tonusas, dreba gal\xc5\xabn\xc4\x97s).'